Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tippreżenta proposta biex tistabbilixxi b'mod ċar fil-leġiżlazzjoni l-impenn politiku tal-UE li tkun newtrali għall-klima sal-2050, sabiex tipproteġi l-pjaneta u n-nies tagħna. Il-Liġi Ewropea dwar il-Klima tistabbilixxi l-mira għall-2050 u d-direzzjoni li għandha tiġi segwita mill-politiki kollha tal-UE, u b'hekk tiżgura ċerta prevedibbiltà lill-awtoritajiet pubbliċi, lin-negozji u liċ-ċittadini. Fl-istess ħin, il-Kummissjoni qed tniedi konsultazzjoni pubblika dwar il-Patt Klimatiku Ewropew tal-ġejjieni. Permezz ta' din il-konsultazzjoni l-pubbliku se jkun involut fit-tfassil konġunt ta' dan l-istrument. Il-President Ursula von der Leyen qalet: “Illum qed naġixxu biex nagħmlu lill-UE l-ewwel kontinent newtrali għall-klima fid-dinja sal-2050. Il-Liġi dwar il-Klima hija t-traduzzjoni ġuridika tal-impenn politiku tagħna, u tpoġġina fi triq irriversibbli lejn futur aktar sostenibbli. Hija l-qofol tal-Patt Ekoloġiku Ewropew. Din toffri prevedibbiltà u trasparenza għall-industrija u l-investituri Ewropej. Tagħti wkoll direzzjoni lill-istrateġija ta' tkabbir ekoloġiku tagħna u tiggarantixxi li t-tranżizzjoni tkun gradwali u ġusta.” Il-Viċi President Eżekuttiv għall-Patt Ekoloġiku Ewropew, Frans Timmermans, żied jgħid: “Illum qed nibdlu l-kliem f'azzjoni, biex nuru liċ-ċittadini Ewropej l-intenzjoni serja tagħna li sal-2050 niksbu emissjonijiet ta' gassijiet serra żero netti. Il-Liġi Ewropea dwar il-Klima hija wkoll messaġġ lis-sħab internazzjonali tagħna li din is-sena hija s-sena li fiha għandna nżidu l-ambizzjoni globali komuni, fl-insegwiment tal-għanijiet kondiviżi tagħna tal-Ftehim ta' Pariġi. Il-Liġi dwar il-Klima se tiżgura li nibqgħu ffukati u dixxiplinati, nibqgħu fit-triq it-tajba u nkunu responsabbli għall-kisba tar-riżultati.” Bil-Liġi Ewropea dwar il-Klima l-Kummissjoni qed tipproponi mira legalment vinkolanti ta' emissjonijiet ta' gassijiet serra żero netti sal-2050. L-istituzzjonijiet u l-Istati Membri tal-UE huma kollettivament marbuta li jieħdu l-miżuri meħtieġa fil-livell tal-UE u f'dak nazzjonali biex tintlaħaq il-mira. Il-Liġi dwar il-Klima tinkludi miżuri biex jinżamm rendikont tal-progress u biex naġġustaw l-azzjonijiet tagħna kif meħtieġ, abbażi ta' sistemi eżistenti bħall-proċess ta' governanza għall-Pjanijiet Nazzjonali għall-Enerġija u l-Klima tal-Istati Membri, ir-rapporti regolari mill-Aġenzija Ewropea għall-Ambjent, u l-aħħar evidenza xjentifika dwar it-tibdil fil-klima u l-impatti tiegħu. Il-progress ser jiġi rieżaminat kull ħames snin, f'konformità mal-eżerċizzju ta' rendikont globali skont il-Ftehim ta' Pariġi. Il-Liġi dwar il-Klima tindirizza wkoll it-triq meħtieġa biex tintlaħaq il-mira tal-2050: Abbażi ta' valutazzjoni tal-impatt komprensiva, il-Kummissjoni se tipproponi mira ġdida tal-UE għall-2030 għat-tnaqqis tal-emissjonijiet ta' gassijiet serra. Il-Liġi dwar il-Klima tiġi emendata ladarba titlesta l-valutazzjoni tal-impatt. Sa Ġunju 2021, il-Kummissjoni ser tirrieżamina, u fejn meħtieġ tipproponi li jiġu riveduti, l-istrumenti ta' politika rilevanti kollha biex jinkiseb it-tnaqqis addizzjonali ta' emissjonijiet għall-2030. Il-Kummissjoni tipproponi l-istabbiliment ta' trajettorja fl-UE kollha għall-perjodu 2030-2050 għat-tnaqqis tal-emissjonijiet ta' gassijiet serra, biex jitkejjel il-progress u tingħata ċerta prevedibbiltà lill-awtoritajiet pubbliċi, lin-negozji u liċ-ċittadini. Sa Settembru 2023, u kull ħames snin minn hemm 'il quddiem, il-Kummissjoni se tivvaluta l-konsistenza tal-miżuri tal-UE u dawk nazzjonali mal-objettiv ta' newtralità klimatika u t-trajettorja għall-perjodu 2030-2050. Il-Kummissjoni se tingħata s-setgħa li toħroġ rakkomandazzjonijiet lill-Istati Membri li l-azzjonijiet tagħhom mhumiex konsistenti mal-objettiv tan-newtralità klimatika, u l-Istati Membri se jkunu obbligati li jqisu dawn ir-rakkomandazzjonijiet b'mod xieraq, jew li jispjegaw ir-raġunament tagħhom jekk jonqsu milli jagħmlu dan. Il-Kummissjoni tista' tirrieżamina wkoll l-adegwatezza tat-trajettorja u l-miżuri fl-Unjoni kollha. L-Istati Membri se jkunu meħtieġa wkoll jiżviluppaw u jimplimentaw strateġiji ta' adattament biex isaħħu r-reżiljenza u jnaqqsu l-vulnerabbiltà għall-effetti tat-tibdil fil-klima. It-tiswir tal-Patt Klimatiku Ewropew u tal-Politiki Futuri Flimkien mal-politiki u r-regolamenti governattivi, is-setturi kollha tas-soċjetà u tal-ekonomija għandhom rwol xi jwettqu fit-tranżizzjoni lejn Unjoni Ewropea newtrali għall-klima. Għalhekk, illum il-Kummissjoni qed tniedi konsultazzjoni pubblika dwar Patt Klimatiku Ewropew ġdid, inizjattiva wiesgħa biex iċ-ċittadini u l-partijiet ikkonċernati jingħataw vuċi u rwol fit-tfassil ta' azzjonijiet klimatiċi ġodda, fil-kondiviżjoni ta' informazzjoni, fit-tnedija ta' attivitajiet fil-livell lokali u fil-preżentazzjoni ta' soluzzjonijiet li jistgħu jiġu adottati minn ħaddieħor. Il-konsultazzjoni pubblika se tkun miftuħa għal 12-il ġimgħa. Il-kontribuzzjonijiet se jintużaw biex jissawwar il-Patt Klimatiku, li se jitnieda qabel il-Konferenza tan-Nazzjonijiet Uniti dwar it-Tibdil fil-Klima li se ssir fi Glasgow f'Novembru 2020 (COP26). Illum il-Kummissjoni bdiet il-ħidma uffiċjalment bil-pubblikazzjoni tal-valutazzjonijiet tal-impatt tal-bidu fuq il-Mekkaniżmu ta' Aġġustament tal-Karbonju fil-Fruntieri tal-futur u r-rieżami tad-Direttiva dwar it-Tassazzjoni fuq l-Enerġija, tnejn mill-istrumenti ta' politika importanti l-oħra taħt il-Patt Ekoloġiku Ewropew. Barra minn hekk, il-Kulleġġ tal-Kummissarji adotta proposta biex l-2021 tingħażel bħala s-Sena Ewropea tal-Ferroviji biex jiġu enfasizzati l-benefiċċji għall-klima li jirriżultaw miż-żieda tal-użu tan-netwerk ferrovjarju mill-passiġġieri u l-merkanzija. Sfond L-ambizzjoni tal-UE li ssir l-ewwel blokk newtrali għall-klima fid-dinja sal-2050 tinsab fil-qalba tal-Patt Ekoloġiku Ewropew ippreżentat mill-Kummissjoni von der Leyen fil-11 ta' Diċembru 2019. F'Novembru 2018 il-Kummissjoni stabbiliet għall-ewwel darba l-viżjoni tagħha għal UE newtrali għall-klima sal-2050, f'konformità mal-objettiv tal-Ftehim ta' Pariġi li ż-żieda fit-temperatura globali tinżamm ferm taħt iż-2°C u li jsegwu l-isforzi biex din tinżamm 1.5°C. Fl-14 ta' Marzu 2019, il-Parlament Ewropew approva l-objettiv tal-UE li tikseb emissjonijiet ta' gassijiet serra żero netti. Fit-12 ta' Diċembru 2019, il-Kunsill Ewropew approva l-objettiv ta' UE newtrali għall-klima sal-2050. Għal aktar informazzjoni Stqarrija għall-Istampa mill-President Ursula von der Leyen MEMO: Mistoqsijiet u tweġibiet dwar il-Liġi Ewropea dwar il-Klima Liġi Ewropea dwar il-Klima Strateġija fit-tul għall-2050 Patt dwar il-klima Ewropea Patt Ekoloġiku Ewropew